Da Oline (95) døde hadde hun 274 etterkommere
Lørdag 3. august døde Oline Kristensen på Elvebakken sykehjem, 95 år gammel. Den stillfarne, flittige og strengt religiøse moren, bestemoren, oldemoren og tippoldemoren ble stedt til hvile fra Elvebakken kirke tirsdag i forrige uke, ikke langt fra hjemgården. Bak bårebilen fulgte en lang strøm av mennesker. De aller fleste av dem var hennes egne etterkommere. På sin dødsdag hadde Oline 270 gjenlevende barn, barnebarn, oldebarn og tippoldebarn. 252 av dem bor fortsatt i Alta. Av dem igjen bor 245 i det samme området på østsiden av Altaelven. - Det var helt fullt i kirken. Det var en flott minnestund, forteller Arne Kristensen, hennes nest yngste sønn, til VG. «Vær fruktbar og bli mange. Fyll jorden og legg den under dere!», heter det i bibelen. I familien Kristensen, hvor den læstadianske tro står sterkt, tolker man denne setningen bokstavelig.- At vi er en stor familie, har aldri vært noe tema. Slik skal det være ifølge troen. - Ungene er en velsignelse. Jo flere, dess bedre, sier Kristensen, som selv ikke er med i den læstadianske menigheten. Oline, født Thomassen, giftet seg med Thomas Kristensen 4. juni 1938. De drev gårdsbruk på Elvebakken helt til utpå 80-tallet, da yngstesønnen overtok. I tillegg til å være mor til tolv, hadde Oline hovedansvaret for gårdsdriften og setervirksomheten i Transfarelv noen kilometer unna. Thomas jobbet i skiferbruddet. - Hun var flittig som en maur, og gjorde omtrent ikke noe annet enn å arbeide. Og vi hørte aldri noen klaging om at hun hadde for mye å gjøre, forteller sønnen. Foruten evakueringen i krigsårene, var Elvebakken Olines verden. Her ble hun født, her levde hun og her døde hun.Hver lørdag var det familiesamling på kjøkkenet hennes. 30-40 barn- og barnebarn var ikke uvanlig. Oline serverte kaffe og skuffkake så langt det rakk. Søndagene var hellige. Da var det kun plass for religiøs utfoldelse i Elvebakken bedehus. I 2000 ble Oline enke. Hun var i fin form helt til hun ble påkjørt i en fotgjengerovergang for noen år siden. Etter dette skrantet helsen. For to år siden flyttet hun inn påElvebakken sykehjem. - Kunne hun navnet på mange av etterkommerne? - Hun kunne nok navnet på de fleste av barnebarna. Men utover det tror jeg det var vanskelig å følge med. - Du selv, hvor mange navn kan du? - Det tør jeg ikke å svare på, ler Arne Kristensen. Det er et av Olines eldste barnebarn, Vidar Kristensen, som holder styr på den galopperende familieforøkelsen. Til det må han bruke datamaskin og regneprogrammet Excel. - Jeg er hele tiden på etterskudd og må følge med på fødselsbildene i avisen. I tillegg har jeg et par tanter som holder meg oppdatert, forteller barnebarnet. Hvert år må han legge 10-15 nye navn inn i systemet. Gjeldende familierekord er 13 barn. - Flere av barnebarna aspirerer nå til å ta denne rekorden, forteller Vidar Kristensen, som selv har tre barn og 71 søskenbarn. Og rundt 400 tremenninger.
ALTA/TROMSØ (VG/ALTAPOSTEN) Da Oline Kristensen sovnet stille inn hadde hun 274 etterkommere. Og slekten etter henne vokser i rekordfart.